《安庆郡庠后亭宴董佥事》
元代·余阙

鲸鲵起襄汉，郡邑尽烧残。
兹城独完好，使者一开颜。
省风降文囿，弭节遵曲干。
双池夹行径，累榭在云间。
天净群峰出，地迥苍江环。
霞生射蛟台，雁没逢龙山。
开樽华堂上，命酌俯危阑。
主人送瑶爵，但云嘉会难。
岂为杯酒欢，乐此罢民安。
魄渊无恒彩，清川有急澜。
明晨起骖服，相望阻重关。

作者简介：（1303—1358）元庐州人，字廷心，一字天心，先世为唐兀氏。顺帝元统元年进士，授同知泗州事，为政严明，宿吏皆惮之。入为中书刑部主事，以忤权贵，弃官归。寻以修辽、金、宋三史，召为翰林修撰。至正十二年，任淮西副使、佥都元帅府事，守安庆，御来犯军，升江淮行省参知政事、拜淮南行省左丞。十七年十月，为陈友谅、赵普胜军包围。次年正月，城陷，自刭。谥忠宣。为文有气魄。有《青阳集》。